JUBILE มั่นใจผลงานครึ่งปีหลังโตเด่นรับเทศกาลวันแม่-ปีใหม่ หนุนรายได้พุ่งตามเป้า 10%
JUBILE มั่นใจผลงานครึ่งปีหลังโตเด่นรับเทศกาลวันแม่-ปีใหม่ หนุนรายได้พุ่งตามเป้า 10%
JUBILE มั่นใจผลงานครึ่งปีหลังโตเด่นรับเทศกาลวันแม่-ปีใหม่ หนุนรายได้พุ่งตามเป้า 10%
28 ส.ค. 2562

นางสาวอัญรัตน์ พรประกฤต ประธานเจ้าหน้าที่บริหาร บริษัท ยูบิลลี่ เอ็นเตอร์ไพรส์ จำกัด (มหาชน) หรือ JUBILE เปิดเผยถึงแนวโน้มผลงานครึ่งปีหลัง คาดว่าโมเมนตัมยังคงมีอยู่ต่อเนื่อง ส่งผลให้ยอดขายในครึ่งปีหลังของปี 2562 มีโอกาสเติบโตต่อเนื่องตามยอดขายในช่วงครึ่งปีแรก โดยในช่วงไตรมาส 3/62 นี้ บริษัทฯ เตรียมออกผลิตภัณฑ์ใหม่ที่เป็น Exclusive เพื่อขยายฐานลูกค้ากลุ่มใหม่ ที่ไม่เคยเข้าถึงมาก่อน ขณะที่แบรนด์ Forevermark เตรียมออกคอลเลคชั่นใหม่ เช่นกัน
นอกจากนี้ ในช่วงครึ่งปีหลังบริษัทฯ ได้ปรับเปลี่ยนกลยุทธ์การเติบโตจากเน้นขยายสาขา สู่เน้นการเพิ่มยอดขายต่อสาขา ซึ่งจะทำให้อัตราการทำกำไรดีขึ้นและค่าใช้จ่ายคงที่ลดลง  รวมถึงจะมีการเพิ่มไลน์สินค้าเพื่อขยายฐานลูกค้าเพิ่ม
“หลังจากที่ครึ่งปีแรก บริษัทฯ สามารถสร้างยอดขายจากสาขาเดิมเติบโตได้อย่างต่อเนื่อง จากการใช้ข้อมูลเข้ามาช่วยวิเคราะห์ข้อมูลและออกแบบผลิตภัณฑ์ให้ตรงตามความต้องการของลูกค้า บริษัทจึงเปลี่ยนกลยุทธ์จากการรุกการขยายสาขาสู่การเพิ่มยอดขายต่อสาขา อย่างไรก็ตาม ในปีนี้บริษัทฯจะยังมีการเปิดสาขาใหม่ 1-2 สาขา
โดยคาดว่า บริษัทฯจะมีสาขารวมทั้งสิ้น 133 สาขาในสิ้นปีนี้   นอกจากนี้ จะมีการวางแผนผลิตภัณฑ์ให้เหมาะสมกับแต่ละร้านสาขาทั่วประเทศ และร้านค้าเดี่ยว (Stand alone) โดยใช้ระบบการบริหารจัดการข้อมูลมาใช้ เพื่อสามารถวางผลิตภัณฑ์แต่ละประเภทให้ตรงกลุ่มเป้าหมาย และทำให้ยอดขายในสาขานั้นๆ เติบโตขึ้นอย่างต่อเนื่อง” นางสาวอัญรัตน์ กล่าว
สำหรับผลประกอบการในงวดครึ่งปีแรก (ม.ค.-มิ.ย.62) บริษัทฯ มีรายได้รวม 873 ล้านบาท เพิ่มขึ้น 108 ล้านบาท คิดเป็น 14.2% เมื่อเทียบกับช่วงเดียวกันของปีก่อนที่มีรายได้รวม 765 ล้านบาท ส่งผลให้มีกำไรสุทธิ 119 ล้านบาท เพิ่มขึ้นจากครึ่งปีแรกของปีที่ผ่านมาที่มีกำไรสุทธิ 95.13 ล้านบาท หรือคิดเป็น อัตราเพิ่มขึ้น 25.6%
“ผลประกอบการออกมาเป็นที่น่าประทับใจ จากแผนการตลาดเพื่อกระตุ้นยอดขาย และแคมเปญในโอกาสครบรอบ 90 ปี จัดอย่างยิ่งใหญ่อลังการในเดือนมิถุนายนที่ผ่านมา ได้รับการตอบรับ ส่งผลให้ยอดขายสาขาเดิมทั้งจาก Jubilee Diamond และ Forevermark เติบโตโดดเด่น อีกทั้งได้แรงหนุนจากยอดขายสาขาใหม่ช่วยเสริมผลประกอบการในครึ่งปีแรกนี้ด้วย
นอกจากนี้ บริษัทฯ วางกลยุทธ์การบริหารในเชิงรุก และสร้างกลยุทธ์ใหม่เพื่อทำให้ผู้บริโภคเข้าถึงแบรนด์ได้มากขึ้น ชูจุดแข็ง ในคุณภาพสินค้าและความเชื่อมั่นในฐานะผู้นำในธุรกิจผลิตและจัดจำหน่ายเครื่องประดับเพชรและเพชรกะรัตที่มีคุณภาพสูง ที่ได้รับการยอมรับจากผู้บริโภค” นางสาวอัญรัตน์ กล่าว
ส่วนภาพรวมยอดขายปีนี้ คาดว่าจะเติบโตสูงสุดเป็นประวัติการณ์ทั้งรายได้และกำไร นับตั้งแต่ก่อตั้งบริษัทมา ครบรอบ 90 ปีในปี 2562 นี้ เพื่อให้สอดคล้องกับแนวโน้มการเติบโตในช่วงครึ่งปีหลัง บริษัทจึงได้ปรับเป้ารายได้เป็นโตไม่ต่ำกว่า 10% จากเดิมคาดว่าจะโต 5-8%